Lidija Kralj, prof., učitelj savjetnik


OŠ Veliki Bukovec

**Zondle - učenje kroz računalne igre**



**Zondle je online platforma za učenje kroz računalne igre koja pomaže učiteljima, roditeljima i učenicima u stvaranju i igranju obrazovnih igara koje su prilagođene njihovim obrazovnim potrebama**.  
Pokrenut je 2010. godine i već ima oko 70.000 registriranih korisnika iz više od 150 zemalja, koji su zajedno pripremili oko 106.000 primjeraka obrazovnih sadržaja za dijeljenje i igranje kroz interaktivnih multimedijskih igara. **Program je besplatan i preveden na Hrvatski**.

Za uvod pogledajte jedan od primjera obrazovne igre u Zondleu koji možete isprobati i bez registriranja, a sadrži nekoliko pitanja iz matematike, umetnutih u igru *Feed the Fish*.




<http://www.zondle.com/cdl.aspx?qp=9193&a=1>

Zondle, organizacijski gledano ima tri dijela:

- **bazu pitanja**, koju mogu stvarati učenici i učitelji

- **interaktivne igre**, većinom djelo autorskog tima Zondlea, ali dostupna je i mogućnost samostalnog stvaranja jednostavnijih igri

- **analitičko-pedagoški dio** koji vodi brigu o analizi rezultata koji učenici postižu, potiče ih na pronalaženje točnih odgovora, prati napredak i daje povratne informacije o uspjehu.



**Prijava u program**

Da biste postali korisnik programa na stranici [www.zondle.com](http://www.zondle.com) kliknete na Registrirajte se, upišete potrebne podatke i započnete koristiti Zondle.


**Pronalaženje pitanja i igranje**

Prilikom početnog korištenja najjednostavnije je pogledati koje su dostupne teme i pitanja pa isprobati kombinacije pitanja i igri. Klikom na **Potražite temu** otvarate stranicu na kojoj pomoću ključnih riječi tražite skupove pitanja koji vas zanimaju. Za sada ne možete kombinirati pitanja iz više tema.



Nakon odabira teme i pripadnog skupa pitanja odaberete interaktivnu igru u kojoj ćete odgovarati na njih. Svaki skup pitanja možete odigrati u pedesetak igara pa je na vama odabir najbolje kombinacije.

**Stvaranje teme i pitanja**



Klikom na **Napravite temu** započinjete izradu svojeg skupa pitanja o temi koju želite. Prilikom stvaranja teme najbolje je odabrati karakterističan i što konkretniji naslov - primjerice "Zbrajanje decimalnih brojeva s jednakim brojem decimala". Jer na taj način olakšavate kasnije korištenje tema. Svaku temu opisujete i pomoću oznaka pa i na taj način vežete teme uz određene obrazovne sadržaje.




Prilikom izrade pitanja dostupno vam je dvadesetak oblika pitanja koja uključuju uobičajena pitanja s ponuđenim odgovorima, kratke odgovore, da/ne pitalice, ali i zvučna pitanja, prepoznavanje riječi te označavanje na dijagramima.

Društvena mreža



Zondle vam omogućava uključivanje cijele škole, povezivanje u grupe, razrede dijeljenje tema te praćenje rezultata. Na taj način možete jednostavnije zadavati teme za pojedine razrede, povezati se s kolegama, razmjenjivati sadržaje te naravno dobiti pomoć ili predložiti poboljšanja programa.

Za svakog učenika možete pratiti koje teme je rješavao, koliko puta te kakav je napredak pritom ostvario.



Dojmovi

Dio autorskog tima Zondlea, Wayne Holmes i Ben Barton posjetili su Hrvatsku i održali nekoliko radionica za učenike i učitelje. Posebno je bilo ugodno čuti koliko pažnje autori programa poklanjaju mišljenjima učitelja i prijedlozima za nove mogućnosti programa. Takav njihov stav privukao me je odmah na početku Zondleu - naime, kad sam im jesenas poslala elektroničku poruku da Zondle ne podržava hrvatske dijakritičke znakove, on se primio posla i za tjedan dana Zondle je uredno prikazivao cijelu hrvatsku abecedu, a eto 6 mjeseci poslije imamo kompletan Zondle preveden na hrvatski jezik.

OŠ Veliki Bukovec postala je i [prvi hrvatski prijatelj Zondlea](http://blog.zondle.com/2012/03/zondle-welcomes-os-veliki-bukovec-to.html) pa ćete prema školskom logu lako prepoznati naše uratke u Zondleu.

Nadam se da smo vas dosadašnjom pričom zainteresirali za Zondle i da ste spremni i osobno isprobati njegove mogućnosti. Evo nekoliko poveznica za daljnje istraživanje

Zondle <http://www.zondle.com>

Zondle blog <http://blog.zondle.com/>

Zondleov kanal na YouTubeu <http://www.youtube.com/user/zondleDotCom?ob=0>

Video priručnici za korištenje Zondlea <http://www.zondle.com/publicPages/videos.aspx>